ایلس فیض

ایلس فیض ( 22 ستمبر 1914ء، 12 مارچ 2003ء)شاعرہ، دانشور، سماجی کارکن، مشہور شاعر فیض احمد فیض کی اہلیہ تھیں۔ برطانیہ میں پیدا ہوئیں۔ بیگم ایلس فیض جن کا پیدائشی نام ایلس جارج تھا، اردو کے شہرہ آفاق اردو شاعر فیض احمد فیض سے اس وقت متعارف ہوئی تھیں جب وہ ایم اے او کالج امرتسر میں پیشہ تدریس سے وابستہ تھے۔وفیات پاکستانی اہل قلم خواتین از خالد مصطفی صفحہ 35

 فیض سے ابتدائی ملاقات 
ملاقات کی ابتدائی صورت ایلس کی بہن کی بدولت پیدا ہوئی جو فیض کے دوست اور رفیق کار ڈاکٹر ایم ڈی تاثیر کی بیوی تھیں۔ ماہ وسال کی آشنائی کا یہی زمانہ ہے جس کا ذکر فیض نے دوستوں کے ساتھ بعد میں بھی با رہا کیا۔ ایلس اور فیض کی شادی انیس سو تیس کے عشرے کے آخر میں سری نگر میں ہوئی جہاں ان کے نکاح خواں ممتاز کشمیر رہنما شیخ عبداللہ تھے۔

 آزمائش کی زندگی 
انیس سو بیالیس میں فوج سے فیض کی وابستگی، کرنل کے عہدے تک ترقی اور پھر روزنامہ پاکستان ٹائمز کی ادارت تک ان کی ازدواجی زندگی پر سکون رہی لیکن اس زندگی میں ایک بہت بڑاتموج اس وقت رونما ہوا جب انیس سو اکاون کے موسم بہار میں راولپنڈی سازش کیس کے نام سے پاکستان فوج کے بعض اہم افسروں اور دیگر شہریوں کو جن میں فیض بھی شامل تھے حراست میں لیا گیا۔

 صحافتی زندگی 
یہ مرحلہ ایلس فیض کی زندگی کی سب سے بڑی آزمائش تھی۔ گھر کا نظام چلانا اور اس کے لیے مالی وسائل کا بندوبست کرنا ان کی ذمہ داری میں شامل تھا۔ ایلس نے اس زمانے میں پاکستان ٹائمز سے وابستگی اختیار کی اور یوں ان کے پڑھنے والوں کو ان کی تحریری اور ادارتی صلاحیتوں سے آگاہ ہونے کا موقع ملا۔ چار سال سے زائد قید کے اس عرصے میں فیض کے نام ایلس کے خطوط’ڈئیر ہارٹ‘ کے نام سے شائع ہو چکے ہیں۔ فیض کے خطوط کا مجموعۂ ہے ’صلیبیں میرے دریچے میں ‘۔

بعد کے عرصے میں بھی ایلس فیض سیاسی اور سماجی موضوعات پر کئی اخبارات اور جرائد کے لیے مسلسل لکھتی رہیں جن میں انیس سو ستّر کی دہائی میں جریدہ ’ویو پوائنٹ‘ خاص طور پر قابل ذکر ہے کیونکہ جرنل ضیا کے مارشل لا کے دوران اس کی حیثیت رائے عامہ کے ایک بے خوف ترجمان کی تھی۔

 سماجی خدمات 
ایلس نے معذور بچوں کی صحت و تعلیم اور سماجی زندگی کے دیگر شعبوں میں بھی نمایاں خدمات انجام دیں اور ہیومن رائٹس کمیشن آف پاکستان کی بانی رکن کے طور پر اہم کردار ادا کیا۔ فیض سے ایلس کا تعلق رشتۂ ازدواج کے ساتھ ساتھ فکری اور ذہنی اشتراک عمل کا بھی تھا۔

 حوالہ جات 

زمرہ:انگریز نژاد پاکستانی شخصیات
زمرہ:برطانوی مسلم شخصیات
زمرہ:برطانوی مصنفین
زمرہ:برطانوی ہند کی شخصیات
زمرہ:بیسویں صدی کی پاکستانی مصنفات
زمرہ:بیسویں صدی کے پاکستانی شعرا
زمرہ:بیسویں صدی کے شعرا
زمرہ:پاکستان کے وطن گیر شہری
زمرہ:پاکستانی خواتین صحافی
زمرہ:پاکستانی سماجی کارکن
زمرہ:پاکستانی سنی
زمرہ:پاکستانی شاعرات
زمرہ:پاکستانی شعرا
زمرہ:پاکستانی صحافی
زمرہ:پاکستانی فعالیت پسند برائے انسانی حقوق
زمرہ:پاکستانی مصنفین
زمرہ:فیض احمد فیض
زمرہ:نو مسلمین
زمرہ:1914ء کی پیدائشیں
زمرہ:1915ء کی پیدائشیں
زمرہ:2003ء کی وفیات

زمرہ:برطانوی ہند کے شعراء